Wie's jou sidekick? - Columns - Windhoek Express
Friday, May 24th, 2019 17:32:50
Wie's jou sidekick?
15 October 2018 | Columns
Yolanda Nel - Ek kan onthou toe ek 12 jaar oud was, het ek 'n toespraak by die Sinode gelewer. Ek moes praat oor die belangrikheid van die doop. Hammelie het ywerig help voorberei en weke lank saam met my geoefen.
Maar soos baie dinge in die lewe, kan jou sidekick jou net tot so ver help en dan staan jy alleen op daardie verhoog en praat.
Tog was Hammelie naby my, in die eerste ry. Ek het alles gedoen wat Hammelie my geleer het. Praat hard en duidelik. Moenie oorrond nie. Moenie op jou notas kyk nie, jy weet wat wil sê. Maak oogkontak met iemand in die gehoor, al is dit ek.
Twintig jaar later sit ek by 'n geleentheid, soos joernaliste maar doen.
Dis Oktober. Niemand hou van die maand nie. Die jaar was lank, maar Krismis voel nog te ver weg. Die ekonomie is in sy peetjie en die brandstofprys bly styg. Mense is moeg en talle grootkoppe staan voor baie hoopvolle personeellede en sê, "sorry guys, daar's nie bonus die jaar nie".
Maar ons is by 'n partytjie. Dis lekker. Vir 'n wyle vergeet almal dis Oktober. Een of ander minister moet speech, ja dis een van daai grênd affêres. Maar hy kon nie kom nie. Hy stuur iemand in sy plek. Hulle moet on his behalf voorlees.
Ek is sommer vies. Hoekom sê jy jy is beskikbaar en dan kan jy dit kamma nie maak nie? As jy moeg is, sê vir die gasheer 'jammer, dalk 'n volgende keer'. Al wil jy net op jou bank sit en Netflix kyk. Maar met die regering gebeur iets altyd op nommer 99.
Elke. Liewe. Keer.
Nietemin, omdat dit dié tyd van die jaar is, verwag ek 'n ongelooflike motiveringspraatjie. As iemand nou op 'n verhoog stap, moet hy my só inspireer, ek sal sommer deurnag werk. Ek wil al my rubriek van middel Desember gereed hê.
En dis die minister, mens kan maar hierdie verwagting skep.
Die persoon wat instap lyk asof die geleentheid net vir haar is. Sy moes eintlik van die begin af genooi gewees het om te kom praat. Sy is reg vir die kollig.
Met die beginslag besef ek hierdie tannie het nie die speech deurgelees nie.
Ek wil vir haar vra wie háár side-kick is, want sy kort 'n paar lesse. Sy val oor elke derde woord. Ek dink selfs sy het dalk twee paragrawe met mekaar geïntegreer, want toe is ons almal deurmekaar.
En in die oomblik waar iemand in 'n topposisie wysheid kon deel en motiveer, het gaste lusteloos rondgekyk, baie bewus dat dit Oktober is. Dat Kersfees 'n handvol dae te veel vêr is en dat ons siele moeg is.
Miskien was die oomblik net te groot. Dalk was sy ook moeg, en was sy eintlik die een wat motivering gekort het.